Συνεχίζεται η ρύπανση από τις προεκλογικές αφίσες
οι χώροι και οι τρόποι προβολής των κομμάτων έχουν καθοριστεί με ακρίβεια δηλώνουν οι δήμαρχοι
Παρά την πρωτόγνωρη οικονομική κρίση που βιώνει η χώρα και τα περιορισμένα οικονομικά των κομμάτων η μάχη της αφίσας ενόψει των εκλογών της 17 Ιουνίου καλά κρατά. Οι δρόμοι της Αθήνας έχουν γεμίσει από χιλιάδες αφίσες προκαλώντας τους πολίτες που αναρωτιούνται όχι μόνο για τη σπατάλη αλλά και για τη ρύπανση. Ο δήμος Αθηναίων προσπαθεί με τα συνεργεία καθαριότητας να απομακρύνει όσες αφίσες μπορεί, κυρίως από λεωφόρους και οδούς που απαγορεύεται η τοποθέτησή τους. Χαρακτηριστικά παραδείγματα η Βασιλίσσης Σοφίας, η Πανεπιστημίου, η Σταδίου. Θα πρέπει να σημειωθεί ότι το σχετικό πλαίσιο προβλέπει συνολικό πρόστιμο 6.000 ευρώ σε πρώτη φάση για το κάθε κόμμα ή εναλλακτικά πρόστιμο 50 ευρώ ανά σημείο/αφίσα. Προκειμένου να περιοριστεί η παράνομη αφισοκόλληση ο δήμαρχος Αθηναίων έδωσε ήδη εντολή στους επόπτες καθαριότητας να αυξήσουν τους ελέγχους και να βεβαιώνουν τις παραβάσεις. «Δεν θα αντέξω άλλη υποβάθμιση», δηλώνει ο κύριος Καμίνης, «αυτό πρέπει να γίνει κατανοητό σε όλες τις κατευθύνσεις. Οι χώροι και οι τρόποι προβολής των κομμάτων έχουν καθοριστεί με ακρίβεια από τη διαπαραταξιακή επιτροπή». Ανάλογο μήνυμα προς τους παραβάτες στέλνει και ο δήμαρχος Θεσσαλονίκης, Γιάννης Μπουτάρης. «Δεν θα κάνω», ξεκαθαρίζει, «καμία υποχώρηση σε όσα κόμματα κολλούν αφίσες παράνομα, θα τους ρίξω πρόστιμα».